2012/0299 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta julkisesti noteerattujen yhtiöiden toimivaan johtoon kuulumattomien johtokunnan jäsenten sukupuolijakauman tasapainottamisesta ja siihen liittyvistä toimenpiteistä annettavan Euroopan parlamentin ja neuvoston direktiivin hyväksymiseen



(ETA:n kannalta merkityksellinen teksti)

1.Taustaa

Päivä, jona ehdotus on toimitettu Euroopan parlamentille ja neuvostolle (asiakirja COM(2012) 614 final — 2012/0299 COD):

16. marraskuuta 2012 Päivä, jona Euroopan talous- ja sosiaalikomitea on antanut lausuntonsa: 13. helmikuuta 2013 Päivä, jona Euroopan alueiden komitea on antanut lausuntonsa: 30. toukokuuta 2013 Päivä, jona Euroopan parlamentti on vahvistanut ensimmäisen käsittelyn kantansa: 20. marraskuuta 2013 Päivä, jona muutettu ehdotus on toimitettu: Ei sovelleta Päivä, jona neuvoston kanta on vahvistettu: 17. lokakuuta 2022

2.Komission ehdotuksen tavoite

Direktiiviehdotuksen tavoitteena on parantaa sukupuolten tasapuolista edustusta suurten pörssiyhtiöiden johtokunnissa. Siinä asetetaan tavoitteeksi, että aliedustetun sukupuolen osuus toimivaan johtoon kuulumattomien johtokunnan jäsenten määrästä on 40 prosenttia, ja edellytetään, että yritykset ottavat käyttöön selkeät ja yksiselitteiset valintaperusteet. Tavoite on määrä saavuttaa 30. kesäkuuta 2026 mennessä. Jäsenvaltiot voivat asettaa alhaisemman tavoitteen (33 prosenttia), jos se kattaa sekä toimivaan johtoon kuuluvat että siihen kuulumattomat johtokunnan jäsenet. Yhtiöiden, joihin sovelletaan toimivaan johtoon kuulumattomien johtokunnan jäsenten 40 prosentin tavoitetta, olisi tehtävä yksilölliset sitoumukset, jotka koskevat kummankin sukupuolen edustusta toimivaan johtoon kuuluvien johtokunnan jäsenten keskuudessa.

Vaikka jäsenvaltioiden on velvoitettava julkisesti noteeratut yhtiöt pyrkimään määrällisiin tavoitteisiin, näiden tavoitteiden saavuttamatta jääminen ei johtaisi seuraamuksiin. Sen sijaan yritysten, jotka eivät saavuta tavoitteita, olisi otettava johtokuntapaikkoja varten käyttöön läpinäkyvä valintamenettely, jonka on perustuttava yritysten ennen valintamenettelyä määrittämiin selkeisiin pätevyysvaatimuksiin. Lisäksi niiden olisi esitettävä syyt ja liitettävä mukaan kuvaus toteutetuista ja suunnitelluista toimenpiteistä tavoitteiden saavuttamiseksi tai sitoumusten täyttämiseksi tulevaisuudessa.

Läpinäkyvään valintamenettelyyn on sisällytettävä etusijasääntö tavoitteiden saavuttamiseksi. Säännön mukaan kahdesta yhtä pätevästä ehdokkaasta olisi periaatteessa valittava ensisijaisesti se, jonka sukupuoli on aliedustettuna. Tämä vaatimus perustuu objektiiviseen arviointiin, jossa otetaan huomioon kaikki yksittäisiin ehdokkaisiin sovellettavat valintaperusteet positiivista erityiskohtelua koskevan Euroopan unionin tuomioistuimen oikeuskäytännön mukaisesti.

Sellaisten ehdokkaiden tukemiseksi, jotka haluavat riitauttaa valintamenettelyn, otetaan käyttöön menettelyllisiä toimenpiteitä, kuten käänteisen todistustaakan sääntö.

Jäsenvaltioiden on otettava käyttöön seuraamuksia, joita sovelletaan, jos direktiivissä säädettyjä velvoitteita ei noudateta. Seuraamusten on oltava tehokkaita, oikeasuhteisia ja varoittavia.

Direktiivissä otetaan huomioon hyvin toimivat kansalliset järjestelmät sallimalla jäsenvaltioiden olla soveltamatta menettelytapasääntöjä, jos niillä on käytössä yhtä tehokkaita kansallisia toimenpiteitä.

3.Huomautukset neuvoston kannasta

Poliittisen yhteisymmärryksen mukaisesti neuvoston ensimmäisen käsittelyn kannassa esitetään joukko komission ehdotukseen tehtäviä muutoksia, joilla muun muassa

·selkeytetään sukupuolten tasapuolisen edustuksen saavuttamista koskevien menettelyllisten velvoitteiden soveltamisalaa, jotta se kattaa varmasti kaikki johtokunnan jäsenten valintaprosessin vaiheet;

·selkeytetään direktiivin soveltamisalaa julkisesti noteeratun yhtiön määritelmän avulla muun muassa viittaamalla sääntömääräiseen kotipaikkaan;

·poistetaan mahdollisuus vapauttaa velvoitteesta yritykset, joiden työvoimasta valtaosa on yhtä sukupuolta, eli yritykset, joissa aliedustetun sukupuolen osuus työvoimasta on alle 10 prosenttia;

·yhdenmukaistetaan määräaikoja siten, että julkisilla ja yksityisillä yrityksillä on samat määräajat tavoitteiden saavuttamiselle;